I Do (Pazudušie)

I Do (no angļu: Es daru vai Es piekrītu) ir ASV televīzijas seriāla "Pazudušie" trešās sezonas sestā sērija. Sērijas režisors ir Takers Geitss, bet scenāristi ir Deimons Lindelofs un Karltons Kjūzs. Sērija pirmo reizi pārraidīta 2006. gada 8. novembrī. Šī bija pēdējā sērija, kuras pirmizrāde bija 2006. gadā, kam sekoja 12 nedēļu pārtraukums, un nākamo sēriju neizdeva līdz 2007. gada februārim.

Sērijā stāstīts par Džeku, kurš spiests izvēlēties, vai ārstēt Benu, jo Pikets draud nogalināt Sojeru, ja viņš to nedarīs. Galu galā Džeks nolemj veikt operāciju pēc tam, kad redz Sojeru mīlējamies ar Keitu. Tikmēr Loks ar savu grupu apglabā Eko. Paralēli attēlots arī Keitas mēģinājums dzīvot normālu dzīvi, taču viņas kriminālā pagātne to neļauj.

 Sižets 

 Uz Hidra salas 
Džūljeta un Bens ierodas pie Džeka, pastāstot viņam par Bena stāvokli. Tomēr Džeks skaidri norāda, ka viņš neveiks operāciju Benam, jo netic tam, kas notiks pēc tam. Tikmēr Pikets un Džeisons ierodas pie būriem un piespiež strādāt akmeņlauztuvē tikai Keitu. Tomēr, kad viņa atsakās doties prom bez Sojera, Pikets ir spiests ņemt arī viņu līdzi. Jau akmeņlauztuvē pēkšņi parādās Aleksa, ar kaķeni izšaujot akmeni uz Metjū un vēl vienu "Citu", kliedzot, lai ieslodzītie bēg. Taču, kad Pikets pavērš pret viņu ieroci, viņa pieprasa Benu un jautā, kur ir "viņš". Tomēr viņu satver un aizved prom viens no "Citiem". Drīz vien ierodas Džūljeta, lūdzot Keitai uzlikt sev maisu uz galvas un sekot viņai, pretējā gadījumā Pikets var nogalināt Sojeru.

Keitu aizved pie Džeka, kur viņa, atrodoties stikla sienas otrā pusē, pasaka viņam, ka Sojeram draud nāve. Pēc tam Bens lūdz viņu nekavējoties aizvest prom. Atgriežoties būrī, Keita redz, kā Pikets atgriež Sojeru citā būrī, pirms tam viņam iesitis un pateicis, ka tā ir viņa pēdējā iespēja kaut ko pateikt Keitai. Kad "Citi" aiziet, Keita nolemj bēgt, lai Pikets nenogalinātu Sojeru. Tomēr, atverot Sojera būri, viņš pasaka, ka nav kur bēgt, jo viņi neatrodas uz savas salas. Pēc tam viņi skūpstās un mīlējas. Nedaudz vēlāk Džeks atklāj, ka viņa telpas durvis ir atvērtas. Viņš iziet gaitenī, paķer pistoli no ieroču noliktavas un ieiet telpā ar monitoriem, kuros tiek translēti ieraksti no videokamerām. Monitorā viņš ierauga Sojeru kopā ar Keitu. Aiz viņa parādās Bens un sākotnēji Džeks vēlas viņu nogalināt, taču tad nolemj veikt operāciju.

Džeks gatavojas operācijai; viņam palīdz Džūljeta un Aivans, kamēr Toms, Pikets un Džeisons vēro no telpas augšā. Tomēr tūlīt pēc operācijas sākuma Pikets paņem Džeisonu un kopā ar viņu dodas uz būriem, kur viņš ieiet Keitas un Sojera būrī. Tikmēr Džeks kaut ko izdara, pēc kā iesit Aivanam pa seju un lūdz Džūljetai attālināties no operāciju galda. Kad ienāk Toms, Džeks paskaidro, ka viņš Benam ir pārgriezis nieru artēriju un, ja tā netiks sašūta, Bens nomirs. Tikmēr Sojers atņem Piketam pistoli, taču Džeisons piespiež viņu to atdot, draudot pretējā gadījumā nogalināt Keitu. Tomēr tieši tajā brīdī, kad Pikets grasās nošaut Sojeru, Toms pa rāciju sazinās ar Piketu un pavēl viņam atdot rāciju Keitai. Tad Džeks paņem rāciju no Toma un kliedz Keitai, lai viņa bēg.

 Uz salas 
Loks, Saīds, Nikija un Paulo vēro, kā Dezmonds apklāj Eko ķermeni ar audumu. Loks paskaidro Nikijai un Paulo, ka Eko nogalinājis polārlācis. Pēc tam Loks saka, ka ķermeni nebūtu prātīgi vest atpakaļ uz nometni, tāpēc viņš nolemj aizskriet uz nometni un paņemt pāris lāpstu, lai apglabātu Eko turpat. Saīdam izdodas sekot Lokam, kurš atzīst, ka pirms nometnes sasniegšanas viņi vēl piestās vienā vietā. Pēc Eko apbedīšanas Loks iedur zemē viņa nūju, uz kuras iegravēti Bībeles panti, un pamana pantu, kas aicina "pacelt acis un skatīties uz ziemeļiem".

 Keitas atmiņas 
Keita ierodas savā viesnīcas numurā, kur no kastes izņem plīvuru. Pie durvīm pieklauvē policists, un Keita viņu noskūpsta. Policists ir Keitas līgavainis Kevins Kaliss, un viņš Keitu sauc par "Moniku". Vēlāk, pirms kāzām, Kevina māte uzdāvina Keitai medaljonu, ko viņai savulaik uzdāvināja pašas māte, kad viņa apprecējās. Pēc tam Kevins un "Monika" apprecas.

Kādu dienu pēc iepirkšanās Keita ieiet telefona būdiņā un piezvana maršalam Marsam, kurš atrodas savā birojā. Viņš nekavējoties dod mājienu, ka partnerim vajadzētu izsekot telefona signālu. Keita lūdz Marsu atstāt viņu mierā un pārtraukt viņas izsekošanu. Marss nojauš, ka Keita ir iemīlējusies, un sola pārtraukt izsekošanu, ja viņa paliks vienā vietā. Tomēr Marss piebilst, ka viņi abi zina — Keita nespēs dzīvot mierīgu dzīvi. Tad viņa noliek klausuli, pirms signālu var izsekot.

Keita drīz vien saprot, ka nespēs atstāt aiz muguras savu kriminālo pagātni. Viņas nemiers pastiprinās, kad Kevins parāda viņai Oceanic Airlines biļetes uz Kostariku medusmēnesim, lūdzot sagatavot pasi. Keita arī baidās palikt stāvoklī un šādā stāvoklī bēgt no policijas. Tāpēc viņa atklāj Kevinam savu patieso identitāti, taču pirms tam iemaisa miega zāles viņa dzērienā. Kad Kevins zaudē samaņu, Keita ieliek viņam rokā mātes medaljonu un atkal dodas bēgļu gaitās.

 Lomās 

 Galvenie varoņi 

 Metjū Fokss kā Džeks Šepards
 Evandželīna Lilī kā Keita Ostena
 Džošs Holovejs kā Džeimss "Sojers" Fords
 Navīns Endrūss kā Saīds Džara
 Terijs O'Kvīns kā Džons Loks
 Dominiks Monahans kā Čārlijs Peiss

 Adevale Akinvoje Agbadže kā Eko kungs
 Kīle Šančesa kā Nikija Fernandesa
 Rodrigo Santoro kā Paulo
 Maikls Emersons kā Bens Lainuss
 Elizabete Mičela kā Džūljeta Bērka
 Henrijs Ī. Kjusiks kā Dezmonds Hjūms

 Otrā plāna loma 

 M. K. Geinijs kā Toms Frendlijs
 Maikls Bouens kā Denijs Pikets
 Tanja Reimonda kā Aleksa Ruso
 Aristons Grīns kā Džeisons

 Natans Filjons kā Kevins Kaliss
 Fredriks Lene kā maršals Edvards Marss
 Tedijs Velss kā Aivans
 Dastins Geigers kā Metjū

 Ārējās saites 

Kategorija:Pazudušie